b'\n_START_ARTICLE_\nImunost\n_START_PARAGRAPH_\nIm\xc3\xbanost (iz latinske besede immunis - imun) je medicinski izraz za stanje relativne nedovzetnosti za oku\xc5\xbebe ali bolezni oz. so skupki razli\xc4\x8dnih mehanizmov, ki \xc5\xa1\xc4\x8ditijo organizem pred oku\xc5\xbebami s patogenimi mikrobi, kot so npr. bakterije, virusi, glivice in pra\xc5\xbeivali, ki lahko prodrejo v telo skozi vse telesne odprtine in v primeru namno\xc5\xbeitve v njem povzro\xc4\x8dijo \xc5\xa1tevilne bolezni, ali pred \xc5\xa1kodljivimi u\xc4\x8dinki njihovih toksinov. Prvi povzro\xc4\x8dijo bolezen na neposredni na\xc4\x8din z izrabo snovi iz gostiteljevih celic, kar privede do po\xc5\xa1kodbe ali celo uni\xc4\x8denja le-teh, njihovi toksini pa povzro\xc4\x8dijo bolezni na posredni na\xc4\x8din z zaviranjem delovanja gostiteljevih celic._NEWLINE_Zajema tako nespecifi\xc4\x8dne komponente, ki delujejo nasplo\xc5\xa1no proti tujkom, kot tudi specifi\xc4\x8dne komponente, ki pa delujejo proti to\xc4\x8dno dolo\xc4\x8denim tujkom. Tako se v glavnem imunost deli na prirojeno (nespecifi\xc4\x8dno) in pridobljeno (specifi\xc4\x8dno) imunost.\n_START_SECTION_\nNespecifi\xc4\x8dna imunost\n_START_PARAGRAPH_\nDelovanje je pri tej vrsti imunosti je usmerjeno proti razli\xc4\x8dnim tujkom nasplo\xc5\xa1no. Filogenetsko gledano je starej\xc5\xa1e od specifi\xc4\x8dne imunosti. U\xc4\x8dinek prirojene imunosti oz. naravne rezistence je posebno pomemben pri manj razvitih \xc5\xbeivalih, pri vi\xc5\xa1je razvitih organizmih ga pa dopolnjuje specifi\xc4\x8dno varstvo._NEWLINE_Stopnja naravne rezistence se razlikuje od posameznika do posameznika oz. ka\xc5\xbee individualne razlike. Odvisna je od spola, starosti, na\xc4\x8dina \xc5\xbeivljenja, prehrambenih navad, hormonskega ravnote\xc5\xbeja, genske in prostorske dispozicije, letnega \xc4\x8dasa, preutrujenosti, rase in drugih splo\xc5\xa1nih in nespecifi\xc4\x8dnih dejavnikov. Tako je znano npr., da so \xc5\xbeenske manj sprejemljive za infekcije, da so bolezni pri otrocih in priletnih ljudeh pogostej\xc5\xa1e, bolniki s sladkorno boleznijo imajo pogosto infekcije s stafilokoki, streptokoki in glivami, da so \xc4\x8drnopolti ljudje ob\xc4\x8dutljivej\xc5\xa1i za tuberkolozo kot belci, odpornej\xc5\xa1i pa so proti davici in gonoreji itd. Upo\xc5\xa1tevati je treba tudi dejstvo, da so razli\xc4\x8dne vrste organizmov razli\xc4\x8dno odporne proti mikrobom; tako je za Neisserio gonorrhoeae in Treponemo pallidum ob\xc4\x8dutljiv le \xc4\x8dlovek._NEWLINE_Prirojeno imunost sestavljajo tri glavne komponente, in sicer anatomske pregrade oziroma bariere, razli\xc4\x8dne molekule v telesnih teko\xc4\x8dinah (humoralna bariera) in specializirane celice (celi\xc4\x8dna pregrada).\n_START_SECTION_\nAnatomske pregrade\n_START_PARAGRAPH_\nPod anatomske pregrade se \xc5\xa1teje sluznice oziroma sluzni\xc4\x8dne membrane v prebavnih, dihalnih, izlo\xc4\x8dalnih in razmno\xc5\xbeevalnih (npr. jajcevod) traktih ter ko\xc5\xbeo z lojnicami. K temu na\xc4\x8dinu nespecifi\xc4\x8dne obrambe pri\xc5\xa1tevamo tudi dla\xc4\x8dice v nosu in sluhovodu ter razli\xc4\x8dne obrambne snovi, kot so \xc5\xbeelod\xc4\x8dna ali solna kislina (HCl), encime v slini in solzah ter druge snovi, ki jih izlo\xc4\x8dajo ko\xc5\xbene \xc5\xbeleze._NEWLINE_Sama ko\xc5\xbea je tudi u\xc4\x8dinkovita mehani\xc4\x8dna prepreka, saj vanjo lahko vdira le malo vrst mikrobov, kot so npr. leptospire, treponeme in Francisella tularensis, na mestih, kot so izvodila lojnic. Sluz, ki se izlo\xc4\x8da na sluznicah, lepi naklju\xc4\x8dno vne\xc5\xa1ene mirkoorganizme in prepre\xc4\x8duje njihovo nadaljn\xc5\xa1 \xc5\xa1irjenje. Posebni organeli, ki jih imenovanujemo cilije, in jih najdemo na nekaterih sluznicah, pa s svojim valovanjem intenzivno odstranjujejo tujke iz organizma._NEWLINE_Ko\xc5\xbea in sluznica lahko s svojimi izlo\xc4\x8dki aktivno prepre\xc4\x8dujejo naselitev mnogim mikrobom. Ma\xc5\xa1\xc4\x8dobne kisline in mle\xc4\x8dna kislina, ki se izlo\xc4\x8dajo z znojem in lojem, so baktericidne in fungistati\xc4\x8dne. Posebnost je predel no\xc5\xbenice, kjer se v zreli dobi naseli Lactobacillus acidophilus oz. D\xc3\xb6derleinov bacil, ki fermentira glikogen, pri tem pa nastane mle\xc4\x8dna kislina, ki vzdr\xc5\xbeuje v tem okolju vrednost pH 5-6 in tako prepre\xc4\x8duje naselitev patogenih mikrobov. Zato ob odsotnosti D\xc3\xb6derleinovih bacilov deklice do puberteti in \xc5\xbeenske po menopavzi pogosteje obolevajo za infekcijami kot \xc5\xbeenske v zreli dobi na tem predelu. Baktericidne so tudi solze, v katerih so znatne koli\xc4\x8dine lisozima in fosfolipaze, ki lahko razgradita celi\xc4\x8dno steno bakterij in tako destabilizirata celi\xc4\x8dno membrano. Pomen nizkega pH ka\xc5\xbee tudi sterilna vsebina \xc5\xbeelodca zaradi solne kisline. Pomembni so tudi defenzini, nizkomolekularni proteini s protimkrobnim delovanjem v plju\xc4\x8dih in prebavnem sistemu._NEWLINE_Izjemen pomen ima tudi normalna \xc4\x8drevesna in ko\xc5\xbena flora, tj. skupek koristnih mikroorganizmov, ki prepre\xc4\x8dujejo ali ovirajo naselitev patogenih mikrobov s pomo\xc4\x8djo izlo\xc4\x8danja toksi\xc4\x8dnih substanc ali tekmovanja za hranljive snovi in pritrjanje na povr\xc5\xa1ino celic gostiteljskega organizma.\n_START_SECTION_\nSpecifi\xc4\x8dna imunost\n_START_PARAGRAPH_\nDelovanje je usmerjeno proti dolo\xc4\x8denemu tujku in je prilagodljiva vsakemu tujku, saj mehanizmi te obrambe, katerih delovanje temelji na antigenih, omogo\xc4\x8dajo prireditev obrambnih reakcij oz. imunskega odziva.'